《题故人郭隐君筱坑故居因吊新坟有作》
元代·刘崧

风尘澒洞失斯人，旧宅凄凉问水滨。岩畔好山莺择木，池南古柳燕争春。

书传未信中郎绝，金散宁辞郭解贫。寂寂孤坟三尺草，萧萧落日一沾巾。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。